Nyadran uga bisa dadi wahana pangrakete warga bebrayan, kaya kang kaleksanan ing sawetara dhaerah. Upamane ing dhaerah Cepogo, Boyolali, sawetara wektu kapungkur. Warga sadesa padha nyadran bebarengan kanthi nggawa kenduri, apem, kolak, lan ketan minangka sajen kanggo lambaran donga. Lanang-wadon, tuwa-mudha, gedhe-cilik, padha guyub rukun budhal saka omahe sinambi nyunggi tampah isi sajen nuju pesareyan saprelu nindakake tradhisi nyadran.
